钦定古今图书集成/明伦汇编/官常典/第790卷 > 王汉之
## 钦定古今图书集成/明伦汇编/官常典/第790卷 > 王汉之

按《宋史》本传：“‘汉之字彦昭，衢州常山人。父介，举制科，
以直闻，至秘阁校理。汉之进士甲科，调秀州司户参
军，知金华、渑池二县，为鸿胪丞，知直州。时诏诸道经
画财用上诸朝，汉之言所在无都籍，是以不能周知，
而校其登耗以待用。愿令郡县先置籍，总之诸道，则
天下如指诸掌矣’。从之。入为开封府推官，历工、吏、礼”
三部员外郎，太常少卿。蔡京置讲议司，汉之，其客也，
引为参详官，擢礼部侍郎，转户部，以显谟阁待制知
瀛州。言：“自何承矩规塘泺之地屯田，东达于海，其后
又修保塞五州为堤道，备种所宜木至三百万本，此
中国万世之利也。今浸失其道，愿讲行之。”雄州归信、
容城灾，两输户请蠲税，吏不听。汉之言：“雄州规小利，
失大体，万一契丹蠲之，为朝廷羞。”徙江宁、河南府，不
至，而为苏、潭、洪三州。召拜兵部侍郎，复以显谟阁直
学士知成都，又不至，连徙五州。入为工部侍郎，奉使
契丹，还，言其主不恤民政，而掊克荒淫，亡可跂而待
也。徽宗悦，以知定州。久之，徙江宁。方腊之乱，录奏报
御捕功，加龙图阁直学士，又进延康殿学士。卒，年七
十。弟涣之。